Zmenené a doplnené všeobecne záväzným nariadením č. 7/1995.
Zmenené a doplnené všeobecne záväzným nariadením č. 7/1996.
Zmenené a doplnené všeobecne záväzným nariadením č. 4/2008.

Všeobecne záväzné nariadenie
hlavného mesta Slovenskej republiky Bratislavy
č. 3/1991
z 18. decembra 1991
o Mestskej polícii hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov sa uznieslo na tomto všeobecne záväznom nariadení:

§ 1
Úvodné ustanovenie
Zriaďuje sa Mestská polícia hlavného mesta Slovenskej republiky Bratislavy (ďalej len „mestská polícia“).

PRVÁ ČASŤ
POSTAVENIE A ÚLOHY MESTSKEJ POLÍCIE

§ 2
Postavenie mestskej polície
Mestská polícia je poriadkový útvar1) pôsobiaci pri zabezpečovaní verejného poriadku a ochrany životného prostredia v hlavnom meste Slovenskej republiky Bratislave (ďalej len „hlavné mesto“) a v mestských častiach hlavného mesta (ďalej len „mestská časť“) a plnení úloh vyplývajúcich zo všeobecne záväzných nariadení hlavného mesta (ďalej len „nariadenie hlavného mesta“), všebecne záväzných nariadení mestských častí (ďalej len „nariadenie mestskej časti“), z uznesení mestského zastupiteľstva a z uznesení miestnych zastupiteľstiev a z rozhodnutí primátora hlavného mesta (ďalej len „primátor“) a z rozhodnutí starostov mestských častí (ďalej len „starosta“).

§ 3
Úlohy mestskej polície
(1) Mestská polícia plní tieto úlohy:
a)	zabezpečuje verejný poriadok v hlavnom meste a v mestských častiach,
b)	chráni majetok hlavného mesta, majetok mestských častí a majetok občanov pred poškodením, zničením, stratou alebo zneužitím,2)
c)	dbá o ochranu životného prostredia v hlavnom meste a mestských častiach,
d)	dbá o dodržiavanie poriadku, čistoty a hygieny v uliciach, iných verejných priestranstvách a verejne prístupných miestach v hlavnom meste a mestských častiach,
e)	vykonáva nariadenia hlavného mesta, nariadenia mestských častí, uznesenia mestského zastupiteľstva, uznesenia miestnych zastupiteľstiev, rozhodnutia primátora a rozhodnutia starostu,

f)	ukladá a vyberá v blokovom konaní pokuty za priestupky ustanovené osobitným predpisom,3) a tiež za priestupky proti bezpečnosti a plynulosti cestnej premávky4) spáchané neuposlúchnutím zákazu, ktorý vyplýva z miestnej úpravy cestnej premávky.5)
(2) Mestská polícia ďalej:
a)	predkladá primátorovi a starostovi návrh na uloženie pokuty podľa osobitného predpisu6) a vedie o nich evidenciu,
b)	podieľa sa na záchranných prácach v prípade vzniku živelných pohrôm a iných mimoriadnych udalostí,
c)	plní ďalšie úlohy podľa pokynov primátora, ktorý ich môže vydávať aj na návrh starostov.
(3) Na zabezpečenie úloh vyplývajúcich z nariadenia mestskej časti, uznesenia miestneho zastupiteľstva a rozhodnutí starostu je oprávnený ukladať úlohy mestskej polícii starosta.
(4) Mestská polícia oznamuje príslušným orgánom porušenie právnych predpisov, ktoré zistí pri plnení svojich úloh a ktorých riešenie nepatrí do pôsobnosti hlavného mesta a mestských častí.
(5) Mestská polícia plní aj ďalšie úlohy, ak to ustanovujú osobitné zákony.

DRUHÁ ČASŤ
ORGANIZÁCIA MESTSKEJ POLÍCIE

§ 4
Náčelník mestskej polície
(1) Na čele mestskej polície je náčelník mestskej polície (ďalej len „náčelník“), ktorého na návrh primátora vymenúva do funkcie na dobu neurčitú a odvoláva z nej mestské zastupiteľstvo.
(2) Náčelník organizuje a riadi činnosť mestskej polície, za tým účelom:
a)	organizuje prácu pracovníkov mestskej polície,
b)	podáva primátorovi správy o situácii na úseku vecí verejného poriadku a o výsledkoch činnosti mestskej polície; o závažných udalostiach ho vyrozumie okamžite,
c)	spolupracuje s veliteľom Mestského veliteľstva Policajného zboru Slovenskej republiky v Bratislave (ďalej len „policajný zbor“), orgánmi štátnej zdravotnej správy, orgánmi ochrany životného prostredia a inými orgánmi,
d)	predkladá primátorovi požiadavky na zabezpečenie činnosti mestskej polície a zodpovedá za hospodárne využívanie zverených prostriedkov,
e)	zabezpečuje odborný výcvik a školenie pracovníkov mestskej polície,
f)	podáva primátorovi návrhy súvisiace s pracovnoprávnymi vzťahmi pracovníkov mestskej polície,
g)	plní ďalšie úlohy podľa organizačného poriadku a pokynov primátora, ktorý ich môže vydávať aj na návrh starostu.

§ 5
Pracovníci mestskej polície
(1) Mestskú políciu tvoria pracovníci mestskej polície, ktorí sú pracovníkmi hlavného mesta. Pri plnení úloh majú postavenie verejného činiteľa.
(2) Pracovníkom mestskej polície sa môže stať len bezúhonná osoba, staršia ako 21 rokov, ktorá je telesne, duševne a odborne spôsobilá na plnenie úloh mestskej polície.
(3) Pracovník mestskej polície skladá sľub tohto znenia: „Sľubujem, že budem riadne plniť svoje povinnosti, chrániť záujmy hlavného mesta a jeho mestských častí a ich obyvateľov, zachovávať ústavu, zákony a ostatné všeobecne záväzné právne predpisy“.

§ 7
Odborná spôsobilosť pracovníkov mestskej polície
(1) Pracovník mestskej polície môže plniť úlohy mestskej polície iba vtedy, ak na to má odbornú spôsobilosť.
(2) Odbornú spôsobilosť pracovník mestskej polície preukazuje vykonaním skúšky pred odbornou komisiou policajného zboru. Náklady na skúšky znáša hlavné mesto.
(3) Rozsah odbornej spôsobilosti pracovníkov mestskej polície, ustanovenie a zloženie odbornej komisie, prípadne aký druh vzdelania možno započítať namiesto vykonania skúšky podľa odseku 2 upravuje osobitný predpis.

§ 8
Organizácia mestskej polície
(1) Organizáciu, objem mzdových prostriedkov a rozsah technických prostriedkov mestskej polície určuje mestské zastupiteľstvo na základe princípu rajonizácie v mestských častiach s prihliadnutím na rozsah jej úloh.
(2) Podrobnú úpravu organizácie mestskej polície, riadenia a početných stavov upravuje organizačný poriadok mestskej polície.7)

TRETIA ČASŤ
POVINNOSTI A OPRÁVNENIA PRACOVNÍKOV MESTSKEJ POLÍCIE

§ 9
Základné povinnosti
Pracovník mestskej polície pri plnení úloh je povinný najmä:
a)	dodržiavať zákony a iné všeobecne záväzné právne predpisy a v ich rámci sa riadiť pokynmi náčelníka, prípadne pokynmi primátora a starostu,
b)	dbať na vážnosť, česť a dôstojnosť občanov i svoju vlastnú a nepripustiť, aby občanom v súvislosti s činnosťou mestskej polície vznikla bezdôvodná ujma a prípadný zásah do ich práv a slobôd neprekročil mieru nevyhnutnú na dosiahnutie účelu sledovaného zákrokom,
c)	zakročiť podľa svojich možností a schopností a medziach tohto zákona a iných všeobecne záväzných právnych predpisov, prípadne vykonať i nevyhnutné opatrenia, ak je dôvodné podozrenie, že je páchaný trestný čin, priestupok alebo iný správny delikt,
d)	zakročiť, ak je ohrozený život, zdravie alebo hrozí škoda na majetku; nemusí tak urobiť, ak by tým vystavil vážnemu ohrozeniu seba alebo iné osoby,
e)	oznámiť v prípade, že bol spáchaný trestný čin, vec policajnému zboru alebo prokurátorovi a podľa povahy veci tiež zamedziť vstupu nepovolaných osôb na miesto činu,
f)	poučiť pri vykonávaní zákrokov osoby o ich právach,
g)	oznamovať bezodkladne náčelníkovi závady a nedostatky, ktoré ohrozujú alebo sťažujú výkon jeho činnosti.

§ 10
Všeobecné oprávnenia
(1) Pracovník mestskej polície pri plnení úloh je oprávnený:
a)	vyzvať osobu, aby upustila od konania, ktorým narušuje verejný poriadok alebo od iného protiprávneho konania,
b)	ukladať a vyberať v blokovom konaní pokuty za priestupky (§ 2 ods. 1 písm. f)) zistené pri vykonávaní úloh,
c)	zadržať osobu pristihnutú pri trestnom čine a urobiť úkony podľa osobitných predpisov,8)
d)	presvedčiť sa, či ten, koho zadržiavajú, nie je ozbrojený alebo či nemá u seba inú vec, ktorou by mohol ohroziť život alebo zdravie, prípadne takú vec odobrať; odobranú zbraň alebo vec odovzdá príslušnému orgánu spolu so zadržanou osobou,8)
e)	prikázať každému, aby na nevyhnutnú dobu nevystupoval na určené miesta alebo sa na nich nezdržiaval, pokiaľ to vyžaduje účinné zabezpečenie plnenia úloh mestskej polície alebo hlavného mesta.
(2) Zbraňou podľa odseku 1 písm. d) sa rozumie strelná, bodná, sečná, rezná zbraň a zbraň hromadnej účinnosti. Zbraňou sa ďalej rozumie všetko, čím je možné urobiť útok proti telu dôraznejším.

§ 11
Oprávnenie požadovať preukázanie totožnosti
(1) Pracovník mestskej polície je oprávnený vyzvať osobu:
a)	pristihnutú pri spáchaní priestupku,
b)	od ktorej je požadované vysvetlenie podľa § 8 ods. 1, aby preukázala svoju totožnosť; osoba je povinná výzve vyhovieť.
(2) Ak odmietne osoba uvedená v odseku 1 preukázať svoju totožnosť alebo ak ju nemôže preukázať ani po predchádzajúcom poskytnutí potrebnej súčinnosti na preukázanie svojej totožnosti, je pracovník mestskej polície oprávnený predviesť takúto osobu na útvar policajného zboru za účelom zistenia jej totožnosti.

§ 12
Oprávnenie požadovať vysvetlenie
(1) Pracovník mestskej polície pri plnení svojich úloh je oprávnený požadovať od každého potrebné vysvetlenie na objasnenie priestupku.
(2) Vysvetlenie môže odmietnuť iba osoba, ktorá by ním sebe alebo blízkej osobe9) spôsobila nebezpečenstvo postihu za priestupok alebo trestný čin.
(3) Vysvetlenie sa nesmie požadovať od osoby, ktorá upozornila, že by ním porušila zákonom uloženú povinnosť mlčanlivosti, iba ak by bola od tejto povinnosti oslobodená.
(4) Pracovník mestskej polície je povinný osobu poučiť o možnosti odoprieť vysvetlenie podľa odseku 2 a 3.

§ 13
Oprávnenie otvoriť byt
(1) Ak je dôvodná obava, že je ohrozený život alebo je vážne ohrozené zdravie osoby alebo ak hrozí závažná škoda na majetku a hrozí nebezpečenstvo z omeškania, je pracovník mestskej polície oprávnený otvoriť byt, vstúpiť doňho a vykonať potrebné opatrenia na odvrátenie hroziaceho nebezpečenstva.
(2) Na otvorenie bytu a na vykonanie úkonov podľa odseku 1 je pracovník mestskej polície povinný zabezpečiť prítomnosť nezúčastnenej osoby; nemusí tak urobiť, ak hrozí nebezpečenstvo z omeškania a je bezprostredne ohrozený život alebo zdravie alebo bezprostredne hrozí závažná škoda na majetku.
(3) Po vykonaní opatrení podľa odseku 1 pracovník mestskej polície bez zbytočného odkladu vyrozumie užívateľa bytu a zabezpečí uzavretie bytu, ak to nemôže vykonať užívateľ bytu alebo iná oprávnená osoba.
(4) Otvorenie bytu nesmie sledovať iný záujem než ochranu života alebo zdravia a majetku.
(5) O otvorení bytu a vykonaných opatreniach spíše pracovník mestskej polície úradný záznam a okamžite oboznámi policajný zbor a prokurátora.
(6) Ustanovenia odsekov 1 až 5 sa primerane vzťahujú aj na nebytové priestory.

§ 14
Oprávnenie odňať vec
(1) Pracovník mestskej polície je oprávnený po predchádzajúcej márnej výzve na vydanie odňať vec, o ktorej sa možno dôvodne domnievať, že v konaní o priestupku môže byť vyslovené jej prepadnutie alebo môže byť zhabaná10).
(2) Nemožno odňať vec, ktorej hodnota je v nápadnom nepomere k povahe priestupku.
(3) Po odňatí veci spíše pracovník mestskej polície úradný záznam a osobe, ktorej vec bola odňatá, vystaví potvrdenie o odňatí veci. Odňatú vec odovzdá pracovník mestskej polície orgánu, ktorý o priestupku rozhoduje alebo útvaru policajného zboru, ak ide o priestupok, ktorého objasnenie patrí podľa osobitných predpisov policajnému zboru.

ŠTVRTÁ ČASŤ
POUŽITIE DONUCOVACÍCH PROSTRIEDKOV PRACOVNÍKMI MESTSKEJ POLÍCIE

§ 15
Donucovacie prostriedky
(1) Donucovacími prostriedkami sú:
a)	hmaty, chvaty, údery a kopy sebaobrany,
b)	slzotvorné prostriedky,
c)	obušok,
d)	putá,
e)	služobný pes.
(2) Pred použitím donucovacích prostriedkov je pracovník mestskej polície povinný vyzvať osobu, proti ktorej zakročuje, aby upustila od protiprávneho konania, s výstrahou, že bude použitý niektorý z donucovacích prostriedkov. Od výzvy a výstrahy môže upustiť iba v prípade, keď je sám napadnutý alebo je ohrozený život, alebo zdravie inej osoby a vec neznesie odklad, alebo tomu bránia iné okolnosti.
(3) O tom, ktorý z donucovacích prostriedkov použije, rozhoduje pracovník mestskej polície podľa konkrétnej situácie tak, aby osobe, proti ktorej zakročuje, nespôsobil neprimeranú ujmu.

§ 16
Použitie hmatov, chvatov, úderov a kopov sebaobrany, slzotvorných prostriedkov a obušku
(1) Hmaty, chvaty, údery a kopy sebaobrany, slzotvorné prostriedky a obušok je pracovník mestskej polície oprávnený použiť, aby:
a)	zaistil bezpečnosť inej osoby alebo vlastnej pred protiprávnym útokom, ak sa po výzve od útoku neupustí, útok bezprostredne hrozí, trvá alebo podľa všetkých známok bude pokračovať,
b)	zabránil výtržnosti, ruvačke, úmyselnému poškodzovaniu majetku alebo inému hrubému správaniu, ktorým je porušovaný verejný poriadok,
c)	zabránil násilnému vstupu nepovolaných osôb do chránených objektov alebo na miesta, kde je vstup zakázaný,
d)	zadržal osobu, ktorá kladie aktívny odpor.
(2) Hmaty a chvaty je pracovník mestskej polície oprávnený použiť, aby zadržal osobu,8) ktorá kladie pasívny odpor.

§ 17
Použitie pút
Putá je pracovník mestskej polície oprávnený použiť:
a)	na spútanie zadržanej osoby,11) ktorá kladie aktívny odpor alebo napáda iné osoby alebo pracovníka mestskej polície alebo poškodzuje majetok, po márnej výzve, aby od takého konania upustila,
b)	na vzájomné pripútanie dvoch alebo viacerých zadržaných osôb8) za podmienok uvedených v písmene a),
c)	pri vykonávaní služobných úkonov so zaistenými osobami, ak je dôvodná obava, že sa pokúsia o útok.

§ 18
Použitie služobného psa
(1) Služobného psa je pracovník mestskej polície oprávnený použiť:
a)	aby zaistil bezpečnosť inej osoby alebo vlastnej, ak sa po výzve neupustí od útoku, útok bezprostredne hrozí, trvá alebo podľa všetkých známok bude pokračovať,
b)	aby zabránil výtržnosti, ruvačke alebo inému hrubému správaniu, ktorým je porušovaný verejný poriadok,
c)	aby zabránil násilnému vstupu do chránených objektov alebo na miesta, kde je vstup zakázaný,
d)	na prenasledovanie osoby na úteku, aby donútil ukrývajúcu sa osobu opustiť úkryt, ak majú byť takéto zadržané, alebo na ich stráženie.
(2) Pracovník mestskej polície používa služobného psa s náhubkom. Ak to povaha a intenzita útoku, prípadne prekonanie odporu osoby vyžadujú, použije služobného psa bez náhubku.

§ 19
Povinnosti pracovníka mestskej polície po použití donucovacích prostriedkov
(1) Ak pracovník mestskej polície zistí, že pri použití donucovacích prostriedkov došlo k zraneniu osoby, poskytne jej, ak to okolnosti dovolia, prvú pomoc a zabezpečí lekárske ošetrenie.
(2) Použitie donucovacích prostriedkov je pracovník mestskej polície povinný neodkladne hlásiť náčelníkovi.
(3) Ak vzniknú pochybnosti o oprávnenosti alebo primeranosti použitia donucovacích prostriedkov pri hlásení podľa odseku 2 alebo ak pri ich použití bola spôsobená smrť, ujma na zdraví alebo škoda na majetku, je náčelník povinný zistiť, či boli použité v súlade so zákonom. O výsledku tohto zistenia spíše úradný záznam, ktorý hneď predloží miestne príslušnému prokurátorovi.12)

§ 20
Osobitné obmedzenia
Pri zákroku proti tehotnej žene, osobe vysokého veku, osobe so zjavnou telesnou vadou alebo chorobou a osobe mladšej ako 15 rokov, nesmie pracovník použiť údery a kopy sebaobrany, slzotvorné prostriedky, obušok a služobného psa, okrem prípadov, keď útok týchto osôb bezprostredne ohrozuje životy a zdravie iných osôb alebo pracovníka mestskej polície alebo hrozí väčšia škoda na majetku a nebezpečenstvo nemožno odvrátiť inak.

PIATA ČASŤ
PODMIENKY NOSENIA A POUŽITIA ZBRANE PRACOVNÍKOM MESTSKEJ POLÍCIE

§ 21
(1) Pracovník mestskej polície nosí pri pracovnej činnosti zbraň.
(2) Za zbraň sa pre tieto účely považuje krátka guľová zbraň, ktorej držiteľom je podľa osobitných predpisov13) hlavné mesto.
(3) Pracovník mestskej polície je oprávnený použiť zbraň:
a)	v prípade nutnej obrany a krajnej núdze,14)
b)	aby odvrátil nebezpečný útok, ktorý ohrozuje chránený objekt alebo miesto, kde je vstup zakázaný, po márnej výzve, aby sa od útoku upustilo.

ŠIESTA ČASŤ
NÁHRADA ŠKODY

§ 22
(1) Hlavné mesto zodpovedá za škodu spôsobenú pracovníkmi mestskej polície v súvislosti s plnením úloh stanovených týmto zákonom; to neplatí, ak ide o škodu spôsobenú osobe, ktorá svojím protiprávnym konaním oprávnený a primeraný zákrok vyvolala.
(2) Hlavné mesto zodpovedá za škodu osobe, ktorá poskytla pomoc mestskej polícii alebo jej pracovníkom na ich žiadosť, alebo s ich vedomím (ďalej len „poškodený“). Hlavné mesto sa tejto zodpovednosti môže zbaviť iba vtedy, ak si túto škodu spôsobil poškodený úmyselne.
(3) Hlavné mesto zodpovedá aj za škodu na veciach, ktorá poškodenému vznikla v súvislosti s poskytnutím pomoci podľa odseku 2. Pritom sa hradí skutočná škoda, a to uvedením do predošlého stavu. Ak to nie je možné alebo účelné, hradí sa v peniazoch. Poškodenému môže byť priznaná aj náhrada nákladov spojených s obstaraním novej veci za poškodenú vec.
(4) Hlavné mesto zodpovedá aj za škodu, ktorú osoba spôsobila v súvislosti s pomocou poskytnutou pracovníkom mestskej polície; ustanovenie odseku 1 sa použije obdobne.

SIEDMA ČASŤ
SPOLOČNÉ, PRECHODNÉ A ZÁVEREČNÉ USTANOVENIA

§ 23
Preukazovanie príslušnosti k mestskej polícii
(1) Pracovník mestskej polície preukazuje svoju príslušnosť k mestskej polícii rovnošatou a viditeľne umiestneným identifikačným číslom, preukazom pracovníka mestskej polície, ako aj ústnym vyhlásením „mestská polícia“.
(2) Pracovník mestskej polície je povinný pred zákrokom preukázať svoju príslušnosť k mestskej polícii. Nemusí tak urobiť v prípade, ak to povaha a okolnosti zákroku neumožňujú.
(3) Ústnym vyhlásením preukazuje pracovník mestskej polície svoju príslušnosť k mestskej polícii iba vo výnimočných prípadoch, keď okolnosti zákroku neumožňujú túto príslušnosť preukázať rovnošatou alebo preukazom príslušníka mestskej polície.

§ 24
Rovnošata pracovníkov mestskej polície
(1) Pracovníkom mestskej polície patrí rovnošata a iné súčasti výstroja.
(2) Pracovníci mestskej polície nosia rovnošatu len pri plnení úloh mestskej polície.
(3) Rovnošata je označená slovami „MESTSKÁ POLÍCIA BRATISLAVA“ a identifikačným číslom pracovníka mestskej polície.
(4) Na rovnošate pracovníkov mestskej polície sa používa erb Bratislavy.
(5) Druhy rovnošaty a jej vyhotovenie, rozsah vystrojovania, spôsob nosenia rovnošaty a iných súčastí výstroja, ako aj ďalšie podrobnosti o rovnošate upravujú smernice, ktoré vydáva primátor.

§ 25
Preukaz pracovníka mestskej polície
(1) Preukaz pracovníka mestskej polície obsahuje fotografiu, meno a priezvisko, identifikačné číslo, názov „Mestská polícia Bratislava“ a podpis primátora.
(2) Preukaz pracovníka mestskej polície sa môže používať len pri plnení úloh mestskej polície.

§ 26
Spolupráca mestskej polície s inými orgánmi
Mestská polícia spolupracuje pri plnení svojich úloh s príslušným útvarom policajného zboru,15) orgánmi štátneho odborného dozoru nad bezpečnosťou práce, s orgánmi štátnej zdravotnej správy, orgánmi štátneho dozoru vo veciach životného prostredia, orgánmi požiarnej ochrany a s inými štátnymi orgánmi.

§ 27
Výcvik a školenie pracovníkov mestskej polície
Výcvik a školenie pracovníkov mestskej polície zabezpečuje hlavné mesto.

§ 28
Náklady spojené s činnosťou mestskej polície sa uhrádzajú z rozpočtu hlavného mesta.

§ 29
Prechodné ustanovenie
Osoby, ktoré sú ku dňu účinnosti tohto nariadenia pracovníkmi mestskej polície, preukážu odbornú spôsobilosť (§ 7) najneskôr do 31. decembra 1992.

§ 30
Účinnosť
Toto nariadenie nadobúda účinnosť 3. januára 1992.

Peter Kresánek v. r.
primátor